Kohtuasi C‑154/11
Ahmed Mahamdia
versus
Alžeeria Demokraatlik Rahvavabariik
(eelotsusetaotlus, mille on esitanud Landesarbeitsgericht Berlin-Brandenburg)
Õigusalane koostöö tsiviilasjades – Määrus (EÜ) nr 44/2001 – Töölepingute kohtualluvus – Kolmanda riigi suursaatkonnaga sõlmitud leping – Tööandjaks oleva riigi immuniteet – Mõisted „filiaal”, „esindus” ja „muu üksus” artikli 18 lõike 2 tähenduses – Niisuguse kohtualluvuse kokkuleppe kooskõla artikliga 21, mis määrab vaidluse kolmanda riigi kohtu alluvusse
Kohtuotsuse kokkuvõte
1.        Rahvusvaheline avalik õigus – Põhimõtted – Riikide kohtulik immuniteet – Ulatus
2.        Õigusalane koostöö tsiviilasjades – Kohtualluvus ja kohtuotsuste täitmine tsiviil‑ ja kaubandusasjades – Määrus nr 44/2001 – Töölepingute kohtualluvus – Mõiste „üksus” määruse artikli 18 lõike 2 tähenduses – Liikmesriigi territooriumil asuv kolmanda riigi suursaatkond – Hõlmamine – Tingimus – Sellise töötaja tööülesanded, kes ei teosta avalikku võimu
(Nõukogu määrus nr 44/2001, artikli 18 lõige 2)
3.        Õigusalane koostöö tsiviilasjades – Kohtualluvus ja kohtuotsuste täitmine tsiviil‑ ja kaubandusasjades – Määrus nr 44/2001 – Töölepingute kohtualluvus – Enne vaidluse tekkimist sõlmitud kohtualluvuse kokkulepe – Lubatavus – Tingimus – Töötaja võimalus pöörduda teiste kohtute poole lisaks kohtutele, kellele vaidlus tavaliselt allub
(Nõukogu määrus nr 44/2001, artikli 21 punkt 2)
1.        Vt otsuse tekst.
(vt punktid 54 ja 55)
2.        Määruse nr 44/2001 kohtualluvuse ja kohtuotsuste täitmise kohta tsiviil‑ ja kaubandusasjades artikli 18 lõiget 2 tuleb tõlgendada nii, et liikmesriigi territooriumil asuv kolmanda riigi suursaatkond kujutab endast üksust selle sätte tähenduses, kui tegemist on viimase poolt lähetajariigi nimel sõlmitud töölepingut puudutava vaidlusega ja töötaja poolt täidetud ülesanded ei kuulu avaliku võimu teostamise hulka. Siseriiklik kohus, kelle poole on vaidluse lahendamiseks pöördutud, peab selgitama töötaja ülesannete täpse iseloomu.
Nimelt ei takista rahvusvahelise tavaõiguse põhimõte riikide kohtuliku immuniteedi kohta määruse nr 44/2001 kohaldamist sellises vaidluses, kus töötaja taotleb kahju hüvitamist ning vaidlustab sellise töölepingu ülesütlemise, mille ta on sõlminud teatava riigiga, kui kohus, kelle poole pöörduti, leiab, et selle töötaja poolt täidetud ülesanded ei kuulu avaliku võimu teostamise hulka või kui hagi ei kahjusta riigi huve tema turvalisuse valdkonnas. Eeltoodu alusel võib kohus, kelle poole on pöördutud sellises vaidluses, otsustada ka nii, et see vaidlus kuulub määruse nr 44/2001 esemelisse kohaldamisalasse.
(vt punktid 56, 57, resolutsiooni punkt 1)
3.        Määruse nr 44/2001 kohtualluvuse ja kohtuotsuste täitmise kohta tsiviil‑ ja kaubandusasjades artikli 21 punkti 2 tuleb tõlgendada nii, et enne vaidluse tekkimist sõlmitud kohtualluvuse kokkulepe kuulub selle sätte alla, kui see võimaldab töötajal lisaks kohtutele, kellele vaidlus selle määruse artiklites 18 ja 19 sisalduvate erieeskirjade kohaselt tavaliselt allub, pöörduda veel teistessegi kohtutesse, sealhulgas vajaduse korral väljaspool liitu asuvatesse kohtutesse.
(vt punkt 66, resolutsiooni punkt 2)